काणकोणः पैंगीण पंचायतीचो मार्ली प्रभाग फाटल्या तीन वेंचणुकांनी अनुसुचीत जाती जमाती खातीर राखीव दवरिल्ल्याचें कारण फुडें करून हेर मागासवर्गीय आनी सर्वसामान्य गटांतल्या उमेदवारांचेर अन्याय केला, अशें म्हणीन काळशी, चिपळे वाठारांतल्या मतदारांनी पंचायत वेंचणुकेचेर बहिश्कार घालपाचें जाहीर केल्लें. ते संबंदांत तांणी काणकोणच्या मामलेदारांक निवेदन भेटयिल्लें. ते उपरांत काणकोणचे मामलेदार मनोज कोरगांवकार हांणी तांचें मन वळोवपाचो यत्न केल्लो. वेंचणुकेचेर बहिश्कार घातिल्ल्यान नाका तो उमेदवार वेंचून येवपाक शकता, हो विचार करून मतदारांनी मतदानाचो पवित्र हक्क वापरलो. इतलेंच न्हय जाल्यार भाड्याची गाडी करून थळावे मतदार सुमार 16 किलोमिटर पयस मतदाना खातीर आयिल्ले.
 काणकोण म्हालांतल्या 7 पंचायतींच्या 56 प्रभागां खातीर 10 ऑगस्टाक मतदान जालें. तातूंत 172 उमेदवार रिंगणांत आसात. ह्या म्हालांतल्या खोला पंचायतीच्या प्रभाग 9 खातीर सगळ्यांत चड 30 उमेदवार आसात. ते फाटाफाट आगोंद पंचायतीच्या प्रभाग 7 तल्यान 20 उमेदवार, श्रीस्थळाच्या प्रभाग 6 तल्या 27 पैंगीण प्रभाग 6 तल्यान 29, लालयें पोळे 9 प्रभागांतल्यान 29, गांवडोंगरीच्या प्रभाग 8 तल्यान 21 जाल्यार खोतीगांवच्या प्रभाग 7 तल्यान 20 उमेदवार वेंचणूक लडयतात.
 पंचायत वेंचणूक ही जरी पक्षीय पांवड्यार जायना तरीय भाजपाचे काणकोणचे आमदार तशेंच सभापती रमेश तवडकार, काँग्रेसीचे जनार्दन भंडारी हांणी आपापल्या समर्थकांक तेंको दिला. मात फाटले विधानसभा वेंचणुकेंत हारिल्ले उमेदवार इजिदोर फर्नांडीस, विजय पै खोत हांणी मात आपल्या समर्थक कार्यकर्त्यांक लिपचोरयां तेंको दिला.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 